CELEX: 32018D1493
Language: sl
Date: 2018-10-02 00:00:00
Title: Izvedbeni sklep Sveta (EU) 2018/1493 z dne 2. oktobra 2018 o dovoljenju Madžarski, da uvede posebni ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost

8.10.2018   
               
               
                  SL
               
               
                  Uradni list Evropske unije
               
               
                  L 252/44
               
            
         IZVEDBENI SKLEP SVETA (EU) 2018/1493
         z dne 2. oktobra 2018
         o dovoljenju Madžarski, da uvede posebni ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395(1) Direktive,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Z dopisom, ki ga je Komisija evidentirala 6. februarja 2018, je Madžarska zaprosila za dovoljenje v skladu s členom 395(2) Direktive 2006/112/ES, da uvede posebni ukrep, ki odstopa od točke (a) člena 26(1) ter členov 168 in 168a Direktive 2006/112/ES, ki urejajo pravico do odbitka vstopnega davka v zvezi z zakupom osebnih avtomobilov (v nadaljnjem besedilu: posebni ukrep).
                  
               
                     (2)
                  
                  
                     Komisija je z dopisom z dne 8. junija 2018 v skladu z drugim poodstavkom člena 395(2) Direktive 2006/112/ES zahtevo Madžarske posredovala drugim državam članicam. Z dopisom z dne 11. junija 2018 je Komisija uradno obvestila Madžarsko, da ima vse informacije, potrebne za presojo zahteve.
                  
               
                     (3)
                  
                  
                     Člena 168 in 168a Direktive 2006/112/ES določata, da ima davčni zavezanec pravico odbiti davek na dodano vrednost (DDV), obračunan pri dobavi blaga in storitev, ki se opravi za davčnega zavezanca z namenom, da jih uporabi v svojih obdavčenih transakcijah. Točka (a) člena 26(1) Direktive 2006/112/ES vsebuje zahtevo, da je DDV treba obračunati, če se poslovno sredstvo uporablja za zasebno rabo davčnega zavezanca ali za zasebno rabo njegovih zaposlenih ali splošneje za druge namene kot za namene njegove dejavnosti.
                  
               
                     (4)
                  
                  
                     Davčni zavezanci na Madžarskem so trenutno upravičeni do odbitka DDV za zakup osebnih avtomobilov, če se osebni avtomobil uporablja za obdavčljive gospodarske dejavnosti davčnega zavezanca. Da bi imeli davčni zavezanci korist od navedenega odbitka DDV, morajo dokazati, v kolikšni meri uporabljajo svoje osebne avtomobile za poslovne namene.
                  
               
                     (5)
                  
                  
                     Madžarska trdi, da je ta sistem težko uporabljati. Neposlovno rabo je pogosto zelo težko točno opredeliti, kadar pa je to mogoče, je zadevni postopek pogosto pomeni breme.
                  
               
                     (6)
                  
                  
                     Madžarska je zato zahtevala posebni ukrep, v skladu s katerim bi bilo treba znesek DDV na izdatke, upravičene do odbitka za zakupljene osebne avtomobile, ki se ne uporabljajo izključno za poslovne namene, določiti pavšalno. Madžarska na podlagi svojih ocen ugotavlja, da je primerno uporabiti omejitev odbitka v višini 50 %. Hkrati je treba zahtevo za obračunavanje DDV na neposlovno rabo osebnih avtomobilov ukiniti, kadar za navedene avtomobile velja omejitev odbitka v višini 50 %.
                  
               
                     (7)
                  
                  
                     Omejitev pravice do odbitka v skladu z zahtevanim dovoljenjem bi se morala uporabljati za DDV, plačan za zakup osebnih avtomobilov, zasnovanih za prevoz največ devetih oseb, pri čemer bruto masa vozila ne presega pet ton. Vozila za prevoz blaga, vozila za posebne namene (tj. vozila z dvigali, gasilska vozila, vozila za prevoz betona), vozila za prevoz 10 ali več kot 10 oseb ter traktorji in priklopniki so izključeni iz omejitve pravice do odbitka DDV.
                  
               
                     (8)
                  
                  
                     Davčni zavezanci, ki ne želijo uporabiti omejitve odbitka v višini 50 % in želijo uporabiti odbitek DDV do deleža dejanske poslovne uporabe, bi morali imeti možnost, da to storijo na podlagi podrobnih dokazil o poslovni rabi.
                  
               
                     (9)
                  
                  
                     Zaradi zahtevnega ukrepa ni več treba voditi evidenc o zasebni rabi zakupljenih službenih avtomobilov, hkrati pa se prepreči davčna utaja zaradi nepravilnega vodenja evidenc. Zato je primerno, da se Madžarski odobri uporaba zahtevanega ukrepa.
                  
               
                     (10)
                  
                  
                     Posebni ukrep bi moral biti časovno omejen, da se omogoči pregled nujnosti in učinkovitosti posebnega ukrepa ter uporabljene stopnje razdelitve med poslovno in neposlovno rabo.
                  
               
                     (11)
                  
                  
                     Če bi Madžarska menila, da je potrebno podaljšanje dovoljenja po letu 2021, bi morala najpozneje do 31. marca 2021 Komisiji skupaj z zahtevo za podaljšanje predložiti poročilo s pregledom uporabljene odstotkovne omejitve.
                  
               
                     (12)
                  
                  
                     Posebni ukrep bo imel zgolj zanemarljiv učinek na skupni znesek davčnih prihodkov, zbranih na ravni končne potrošnje, in ne bo imel negativnega učinka na lastna sredstva Unije iz pobranega DDV –
                  
               SPREJEL NASLEDNJI SKLEP:
         
            Člen 1
            Z odstopanjem od členov 168 in 168a Direktive 2006/112/ES se Madžarski dovoli, da pravico do odbitka DDV na izdatke za osebne avtomobile, ki se ne uporabljajo izključno za poslovne namene, omeji na 50 %.
         
         
            Člen 2
            Z odstopanjem od točke (a) člena 26(1) Direktive 2006/112/ES Madžarska neposlovne rabe osebnih avtomobilov, vključenih v sredstva podjetij davčnih zavezancev, ne obravnava kot storitve za plačilo, kadar za zadeven avtomobil velja omejitev, dovoljena v členu 1 tega sklepa.
         
         
            Člen 3
            Člena 1 in 2 se uporabljata samo za osebne avtomobile, ki so namenjeni za prevoz največ devetih oseb, pri čemer bruto masa vozila ne presega pet ton.
         
         
            Člen 4
            Člena 1 in 2 se ne uporabljata za naslednje kategorije osebnih avtomobilov:
            
                        —
                     
                     
                        vozila za prevoz blaga,
                     
                  
                        —
                     
                     
                        vozila, ki se uporabljajo za posebne namene (tj. vozila z dvigali, gasilska vozila, vozila za prevoz betona),
                     
                  
                        —
                     
                     
                        vozila, ki so zasnovana za prevoz 10 ali več kot 10 oseb,
                     
                  
                        —
                     
                     
                        traktorji,
                     
                  
                        —
                     
                     
                        priklopniki.
                     
                  
         
            Člen 5
            Ta sklep začne učinkovati na dan uradnega obvestila.
            Ta sklep se uporablja od 1. januarja 2019 in preneha veljati 31. decembra 2021.
            Vsaka zahteva za podaljšanje dovoljenja iz tega sklepa se predloži Komisiji do 31. marca 2021, priloži pa se ji poročilo, ki vključuje pregled odstotka iz člena 1.
         
         
            Člen 6
            Ta sklep je naslovljen na Madžarsko.
         
         
            V Luxembourgu, 2. oktobra 2018
            
               
                  Za Svet
               
               
                  Predsednik
               
               H. LÖGER
            
         
         
            (1)  UL L 347, 11.12.2006, str. 1.